Sami Jauhojärvi

Sami Olavi Jauhojärvi (sündinud 5. mail 1981 Ylitornios) on endine Soome murdmaasuusataja.

2006. aastast esindas ta klubi Vuokatti Ski Team. Varem kuulus ta klubidesse Alatornion Pirkat ja Aavasaksan Urheilijat. Tema treener oli Reijo Jylhä.

Jauhojärvi esindas Soomet Slovakkias Štrbske Plesos toimunud 2000. aasta juunioride maailmameistrivõistlustel murdmaasuusatamises, kus ta tuli 25. jaanuaril 7. kohale 10 km vabastiilis ja 30. jaanuaril samuti 7. kohale 30 km klassikastiilis.

Järgmisel aastal esindas ta Soomet Poolas Karpacz-Szklarskas toimunud juunioride MM-il. Avadistantsil 30 km ühisstardist vabastiilis sõidus tuli ta 30. jaanuaril maailmameistriks. 1. veebruaril saavutas ta 10 km klassikastiilis kolmanda koha. 3. veebruaril peeti 1 km vabastiilis sprint, kus ta oli kvalifikatsioonis 6. ja finaalis 4. Samal aastal osales ta kahel esimesel maailma karika etapil, aga edutult: ta oli Rootsis Borlänges 10 km vabastiilis 57. ja Rootsis Falunis 15 km klassikas 46.

Aasta hiljem osales Jauhojärvi kõigest kahel maailma karika etapil, nimelt Tšehhimaal Nove Mestos. 12. jaanuaril tuli ta 10 km vabastiilis 33. kohale (võitis Fabio Maj Jaak Mae ees) ja järgmisel päeval pälvis esimesed maailma karika punktid, tulles 6×1,5 km paarissprindis koos Sami Pietiläga 6. kohale, olles siiski Soome kolmest meeskonnast viimane (kaksikvõit läks Itaaliasse).

Hooaeg hiljem sõitis Jauhojärvi kaasa 8 maailma karika etappi. Individuaalselt tuli ta punktikohale ühe korra: 23. novembril 2002 tuli ta Rootsis Kirunas 10 km vabatehnikas 27. kohale. Aga 1. detsembril sõideti Soomes Kuusamos segateatesõit (2 naist + 2 meest), kus Jauhojärvi võitis viimase vahetuse ja tõstis oma võistkonna 6. kohalt teiseks Soome I järel.

Järgmine hooaeg tõi progressi üksnes läbisõidetud maailma karika etappide arvus (14), aga mitte tulemustes. Parimaks individuaalkohaks jäi 28. novembril 2003 Kuusamos sõidetud 15 km klassikaetapil saavutatud 27., kusjuures ta oli parim Soome suusataja.

15. jaanuaril 2005 parandas ta elu parimat individuaaltulemust, kui sai Nove Mestos 15 km vabastiilis 22. koha., kusjuures taas oli ta parim soomlane. Ta arvati Soome koondisse Saksamaal Oberstdorfis toimunud maailmameistrivõistlustele, kus sõitis neli distantsi. 17. veebruaril jäi ta 15 km vabastiilis halvima soomlasena 44. kohale. 20. veebruaril seevastu saavutas ta karjääri senise parima tulemuse, olles 15+15 km suusavahetusega sõidus parima soomlasena 11. 24. veebruaril sõitis ta Soome 4×10 km teatemeeskonnas viimast vahetust ja sai seal 9. koha, aga meeskond sai kõigest 12. koha (Eesti oli 9.). 27. veebruaril sõideti ühisstardist 50 km klassikalises stiilis, kus Norra sai kolmikvõidu Andrus Veerpalu ees ja Jauhojärvi oli parima soomlasena 14.

Maailma karika uue hooaja avaetapil Norras Beitostølenis saavutas Jauhojärvi 19. novembril 2005 esimest korda individuaalkoha esikümnes, olles 15 km klassikadistantsil 4. (Norra sai kaksikvõidu). 26. novembril lisandus Kuusamost 6. koht 15 km klassikas ja pääs 2006. aasta taliolümpiamängudele Itaalias Torinos avanes. Sealgi sõitis ta neli distantsi. 12. veebruaril oli ta 15+15 km suusavahetusega sõidus parima soomlasena 20. otse Kaspar Koka järel. 17. veebruaril oli ta 15 km klassikas ainsa esikolmekümnesse tulnud soomlasena 9. (võitis Andrus Veerpalu, 5. Jaak Mae). 19. veebruaril saavutas ta 4×10 km teatesõidus avavahetuses 5. koha, aga meeskonnakaaslased ei suutnud seda hoida ja lõpetasid 10. kohal (Eesti oli 8.). 22. veebruaril jäi ta 1,4 km vabatehnikasprindis alles 61. kohale, kaotades kõigile eestlastele.

Järgmine hooaeg edenemist ei toonud. Maailmameistrivõistlused toimusid Jaapanis Sapporos. Taas osales Jauhojärvi neljal distantsil. 23. veebruaril jäid Jauhojärvi ja Ville Nousiainen paarissprindis 9. kohale, esimesena finaali ukse taha (Peeter Kümmel ja Priit Narusk said 8. koha). Juba järgmisel päeval sõideti 15+15 km suusavahetusega ning Jauhojärvi ja Nousiainen oli parimate soomlastena vastavalt 16. ja 24. 2. märtsil sõideti 4×10 km teade. Nousiainen võitis avavahetuse, aga Jauhojärvi sai teises vahetuses 6. aja ja lõpetas 5. kohal. Meeskond oli lõpuks 6. 4. märtsil sõideti ühisstardist 50 km klassikat, mille Jauhojärvi lõpetas 13. kohal.

Suurvõistluseta hooajal tuli Jauhojärvi kahel korral esikolmikusse. 8. detsembril 2007 oli ta Šveitsis Davosis 15 km klassikas 3., olles esikolmekümnes ainus soomlane. 17. veebruaril 2008 oli ta Liberecis koos Nousiaisega 6×1,4 km paarissprindis kahe Norra paari vahel teine.

Enne Liberecis toimunud maailmameistrivõistlusi tuli Jauhojärvi veel kahel MK-etapil kolmandaks: 30. novembril Kuusamos ja 13. detsembril 2008 Davosis, mõlemal juhul 15 km klassikas. Jämijärvil peetud Soome meistrivõistlustel saavutas ta kaks esikohta: 10. jaanuaril 15 km klassikas, edestades hõbedale tulnud Matti Heikkist enam kui minutiga, ja 11. jaanuaril 15 km vabatehnikas jälitussõidus, edestades hõbedale tulnud Tero Similät kolmveerand minutiga. MM-il sõitis Jauhojärvi taas neli distantsi. 20. veebruaril oli ta 15 km klassikas, mille võitis Andrus Veerpalu, 12. (Heikkinen sai pronksi, Jaak Mae oli 5.). 22. veebruaril oli ta 15´km vabastiilis jälitussõidus 8., edestades parima soomlasena Heikkist mõne sekundiga. 25. veebruaril saavutasid Jauhojärvi ja Nousiainen 6×1,6 km paarissprindis pronksmedali, kaotades kulla võitnud Norrale 0,5 sekundiga ja hõbeda võitnud Saksamaale fotofinišiga. 27. veebruaril saavutas ta 4×10 km teatesõidus teise pronksmedali, sealjuures võitis Jauhojärvi teise vahetuse ja tõstis meeskonna 5. kohalt teiseks. Pärast maailmameistrivõistlusi sai Jauhojärvi oma seni ainsa maailma karika etapivõidu Norras Trondheimis 50 km ühisstardiga klassikasõidus 14. märtsil 2009, edestades järgmisi enam kui 20 sekundiga.

Olümpiahooajal toimusid Soome meistrivõistlused Keuruus. Jauhojärvi osales kahel distantsil ja sai kaks medalit. 22. jaanuaril 1,2 km klassikasprindis oli ta kvalifikatsioonis 4., aga finaali võitis. 24. jaanuaril toimus 19,8 km suusavahetusega jälitussõit, milles Jauhojärvi pälvis hõbemedali 9,2-sekunilise kaotusega Nousiaisele. 2010. aasta taliolümpiamängud toimusid Kanadas Vancouveris ja need ei kulgenud Jauhojärvile nii edukalt kui eelmised maailmameistrivõistlused. 17. veebruaril toimunud 1,5 km klassikasprindis saavutas Jauhojärvi kvalifikatsioonis 21. ja finaalis 12. koha. 20. veebruaril katkestas ta 15+15 km suusavahetusega sõidu. 24. veebruaril võitis Jauhojärvi 4×10 km teatesõidu avavahetuse, aga meeskond lõpetas 5. kohal. 28. veebruaril sõideti klassikalises stiilis ühisstardist 50 km ja Jauhojärvi sai 20. koha, olles siiski edukaim soomlane.

2011. aasta põhja suusaalade maailmameistrivõistlused toimusid Oslos. Jauhojärvi osales kolmel distantsil. 1. märtsil tuli ta 15 km klassikas 5. kohale (Matti Heikkinen võitis). 2. märtsil saavutasid Jauhojärvi ja Nousiainen paarissprindis 5. koha. 4. märtsil toimus 4×10 km teatesõit, kus Jauhojärvi saavutas tesises vahetuses parima aja ja tõstis Soome 9. kohalt 4. kohale.  Juha Lallukka võitis kolmandagi vahetuse ja tõstis Soome liidriks, aga Heikkinen sõitis viimases vahetuses välja 4. aja ja samale kohale langes Soome kokkuvõtteski. Pärast maailmameistrivõistlusi saavutas Jauhojärvi Soome meistrivõistlustel Kuopios 25. märtsil 1,4 km vabatehnikasprindis kvalifikatsioonis 7. ja finaalis 4. koha.

27. jaanuaril võitis Jauhojärvi Soome meistrivõistlustel Keuruus 3,75 km klassikadistantsi. Järgmisel päeval sõideti vabatehnikas 15 km jälitussõit, millega Jauhojärvi langes 7. kohale. 23. märtsil peeti Imatras Soome meistrivõistlused 1,36 km sprindis klassikalises tehnikas, kus Jauhojärvi oli kvalifikatsioonis teine Mathias Strandvalli järel ja finaalis parim Strandvalli ees.

2014. aasta taliolümpiamängudel võitis ta koos Iivo Niskaneniga sprinditeates kuldmedali. Samal aastal valiti ta koos Iivo Niskaneniga Soome aasta sportlaseks.

2017. aasta maailmameistrivõistlustel Lahtis võitis ta sprinditeates koos Niskaneniga pronksmedali.

2017. aasta aprillis teatas, et lõpetab tippsportlaskarjääri.

Ta on tulnud Soome meistriks 31 korral. Temast enam on Soome meistrivõistlustel esikohti võitnud ainult Marja-Liisa Kirvesniemi (34).

Saavutused

Olümpiamängudel 
2014  Sotšis
  olümpiavõitja sprinditeates

Maailmameistrivõistlustel 
 2009  Liberecis
  pronksmedal sprinditeates
  pronksmedal 4×10 km teatesõidus
 2017  Lahtis
  pronksmedal sprinditeates

Maailma karikavõistlustel 

Sami Jauhojärvi osales karjääri jooksul individuaalselt 213 maailma karika etapil ja jõudis esikolmikusse 9 korda, millest ühel korral kõige kõrgemale astmele.

Maailma karika etapivõidud

Viited

Välislingid 

 Sami Jauhojärvi kodulehekülg soome keeles
 

Soome murdmaasuusatajad
Sündinud 1981